I Tylstrup nåede temperaturen i nat ned på -10,1 grader, og efter en vinterlig morgen venter en solrig søndag. De bedste chancer for en solrig dag har man i den nordlige del af Jylland.

Mange steder i landet er man søndag stået op til vintervejr med snedækkede græsplæner og veje. Søndagen bliver dog igen de fleste steder med solrigt vejr. Det er snebyger, der i nattens løb er passeret ind over landet, som mange steder har givet et par centimeter sne. Det er især på Sjælland og i den sydlige halvdel af Jylland, der er faldet lidt sne i nattens løb. I den nordlige del af Jylland har man også haft natligt vintervejr - blot i form af tocifrede kuldegrader. I Tylstrup nord for Aalborg nåede temperaturen i nat ned på -10,1 grader. Solrig søndag - de fleste steder Der kommer en del sol de fleste steder i landet, og der bliver rig mulig for at komme ud at nyde den sidste januardag. De bedste chancer for en solrig dag har man i den nordlige del af Jylland, mens det på Bornholm bliver mest skyet med enkelte snebyger. I løbet af dagen kan det også i perioder blive mere skyet i den sydvestlige del af landet. Temperaturen når i dagens løb op mellem frysepunktet og tre graders varme, og vinden bliver let til jævn fra en vestlig retning. Efter en solrig søndag vil det i løbet af aftenen bliver mere skyet i Nordjylland, og i aften- og nattetimerne kan der i den nordlige del af Jylland komme en del snebyger. I det aller nordvestligste Jylland kan nedbøren dog falde som slud ved temperaturer lige over frysepunktet.